RESOLUCIÓN do 18 de xuño de 2010 pola que se convoca un curso de capacitación para a escala executiva, categoría de inspector, dos corpos de policía local.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 24/06/2010

Dentro do programa de actividades que a Academia Galega de Seguridade Pública ten previsto realizar no ano 2010, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase o desenvolvemento dun curso de capacitación para a escala executiva, na categoría de inspector dos corpos de policía local, segundo o previsto nos artigos 32.4º e 45 da Lei 4/2007, do 20 de abril, de coordinación das policías locais, e nos artigos 38 e 39 do Decreto 243/2008, do 16 de outubro, que se deberá desenvolver conforme as seguintes bases:
Obxectivos.
-Mellorar o compromiso profesional de servizo público aos cidadáns, baixo parámetros actitudinais de eficacia e de ética policial.
-Facilitarlle aos alumnos unha actualización xurídico-normativa e de operativa profesional que lles permita un mellor exercicio da súa función.
-Dotalos das ferramentas de coñecemento necesarias para a xestión directiva, e para a organización e estruturación adecuada dos recursos humanos e dos medios materiais de que dispoñan.
Destinatarios/as.
Persoal dos corpos de policía local que superaron o proceso selectivo para a categoría de inspector (anterior denominación de «sarxento»), e que non tivesen realizado este curso.
Inscrición.
A inscrición dos participantes será totalmente gratuíta.
Prazas.
Sen límite.
Solicitudes.
1. Os concellos deberán remitir un escrito á Academia Galega de Seguridade Pública, solicitando a participación no curso da/s persoa/s que se atopen nesta situación, e cubrir o anexo con todos os datos nel reflectidos, para efectuar a correspondente reserva de praza para a realización do devandito curso.
2. O prazo para a remisión de escritos rematará o día 2 de setembro de 2010.
3. Os escritos deberán enviarse á Academia Galega de Seguridade Pública, sita na avenida da Cultura, s/n, 36680 A Estrada. Remitiranse previamente por fax, ao número 886 20 61 22, para axilizar os correspondentes trámites.
Duración e contido.
O curso terá unha duración aproximada de dous meses (250 horas lectivas), e desenvolverase de modo semipresencial.
O deseño deste curso inclúe as seguintes áreas e módulos:
-Módulo I: módulo operativo.
-Módulo II: módulo xurídico.
-Módulo III: módulo técnico.
-Módulo IV: módulo de comunicación e dirección de equipos.
-Módulo V: módulo práctico.
A Academia poderá proceder á homologación de materias ou módulos do curso cando, logo de solicitude do alumno e da oportuna xustificación documental, se acredite ter desenvolvido ou superado as ditas materias ou módulos en cursos ou actividades de centros ou institucións dependentes das administracións públicas, ou de recoñecido prestixio e solvencia noutro caso.
Datas.
A data definitiva de comezo do curso será o día 14 de setembro ás 9.00 horas.
Desenvolvemento do curso.
Os alumnos da Academia Galega de Seguridade Pública, durante o seu período de permanencia nesta, rexeranse polo seu Regulamento de réxime interior, publicado por Orde do 4 de febreiro de 2009, da Consellería de Presidencia, Administracións Públicas e Xustiza no DOG do 12 de febreiro de 2009, número 30.
Certificado.
Para obter o correspondente diploma será requisito indispensable superar todas as materias que figuren no programa. Unha vez superado este curso, a Agasp emitirá un informe certificando a devandita superación, de modo que o concello de pertenza poida proceder ao nomeamento como persoal funcionario de carreira e á toma de posesión como inspector do corpo de policía local.
Modificacións.
A Academia Galega de Seguridade Pública poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 18 de xuño de 2010.
José Carlos García Bouzas
Director xeral da Academia Galega
de Seguridade Pública
Ver referencia pdf "11900D011P062.PDF"